Man verkool ná botsing met trekkerArgieffoto ŉ Man het Dinsdagaand verkool nadat sy paneelwa teen ŉ trekker naby Bethlehem in die Vrystaat gebots het. Russel Meiring, woordvoerder van ER24, het Woensdag gesê die ongeluk het op die R26 plaasgevind. “Toe paramedici by die toneel opgedaag het, het die paneelwa op sy kant langs die pad gelê,” het Meiring gesê. “Die paneelwa was aan die brand, en die brandweer was besig om die vuur te blus.” Paramedici het die man se verkoolde liggaam opgespoor toe die vuur geblus is. Hy was agter die stuurwiel vasgekeer. Die bestuurder van die trekker was nie op die toneel nie. “Die oorsaak van die ongeluk is nog nie bekend nie. Die plaaslike owerhede ondersoek die voorval,” het Meiring bygevoeg.